Ritratt: Unsplash  Eluf ta' imħallfin u prosekuturi fil-Polonja ffirmaw appell biex il-Gvern jimplimenta d-deċiżjonijiet tal-Qorti Ewropea tal-Ġustizzja biex tiġi sospiża l-Kamra Dixxiplinarja tal-Qorti Pollakka. Dan wara li l-Gvern tal-Polonja ma ħa l-ebda azzjoni dwar din id-deċiżjoni, li tgħid li l-mod kif il-Polonja tiddixxiplina l-imħallfin tagħha jmur kontra l-liġi tal-Unjoni Ewropea u għandu jinbidel billi jissospendi lil din il-Kamra. Jekk dan ma jsirx, l-Unjoni Ewropea se timplimenta numru ta' sanzjonijiet finanzjarji kontra l-Polonja. Filwaqt li l-Gvern Polllakk insista li hi r-responsabbiltà tiegħu li jieħu ħsieb is-sistemi tal-Ġustizzja u l-Ġudikatura, l-appell biex jiġu implimentati d-deċiżjonijiet tal-Qorti Ewropea ġabar minn tal-inqas 3,500 firma. F'kitba fuq Facebook, l-Imħallef Pollakk Wlodzimierz Wrobel saħaq li l-Gvern Pollakk qed jikser il-liġi tal-UE, kif ukoll il-liġi kostituzzjoni tal-pajjiż. Wrobel qal ukoll li biex dan ma jibqax isir, il-Gvern għandu jissospendi din il-Kamra Dixxiplinarja. Minkejja dan, il-ġimgħa l-oħra, il-Prim Ministru Mateusz Morawiecki qal li ma jeskludix il-possibiltà li jirrevedi l-irwol tal-Kamra Dixxiplinarja, għax ma wettqitx dak kollu li kien mitlub minnha.